**Pasquale Marino** (s. 13. heinäkuuta 1962) on italialainen jalkapallovalmentaja ja entinen keskikenttäpelaaja. 

Marinoa on pidetty yhtenä Italian lupaavimmista valmentajista ja hän on tunnettu 3-4-3 taktiikastaan, joka on tullut tunnetuksi mm. Zdeněk Zemanin käyttämänä.

Ura pelaajana
-------------

Marino aloitti peliuransa kotikaupungissaan SC Marsalan joukkueessa. Hänen peliuransa ei ollut erityisen menestyksekäs eikä hän koskaan pelannut Serie C1:tä korkeammalla. Ura kesti kuitenkin lähes 20 vuotta ja Marino lopetti pelaajana kauden 1996/97 jälkeen Calcio Cataniassa.

Ura valmentajana
----------------

Marino aloitti valmentajana 1997 Serie D:ssä pelanneessa FC Milazzossa. Debyyttikausi oli menestyksekäs ja seura sijoittui sarjassa toiseksi. Läpimurtonsa hän teki kuitenkin ACD Paternòssa luotsaten seuran kahteen perättäiseen nousuun Serie D:ssä ja Serie C1:ssä vuosina 2000–2002. Hän siirtyi seurasta US Foggiaan, jonka kanssa hän nousi Serie C1:een. 

Kaudella 2004/05 Marino debytoi Serie B:ssä valmentajana noustuaan AC Arezzon peräsimeen. Hän sai kuitenkin potkut seurasta jo kauden puolivälissä. 

2005 Marino siirtyi entisen seuransa Calcio Catanian päävalmentajaksi. Ensimmäisellä kaudellaan Marino luotsasi *rossoblun* takaisin Serie A:han yli 20 vuoden tauon jälkeen. Pelillisesti loistavasti alkanutta kautta 2006/07 varjostivat Catania-fanien väkivaltaisuudet. Sisilian derbyssä tapahtunut poliisin puukotus oli Catanialle kova isku ja joukkue vajosi putoamiskamppailuun. Marino kuitenkin pelasti seuran putoamiselta, mutta jätti työnsä Sisiliassa kauden jälkeen.

Pian Cataniasta lähtönsä jälkeen Marino allekirjoitti nelivuotisen sopimuksen Udinese Calcion kanssa. Debyyttikaudellaan Udinesessä Marino johdatti seuran hienosti Serie A:ssa seitsemänneksi. Kausi 2008/09 alkoi vielä paremmin, mutta vuodenvaihteen tienoilla suunta kääntyi ja Udinese on vajonnut sarjataulukossa kohti keskikastia. UEFA Cupissa seura eteni aina puolivälieriin, joissa saksalaisseura SV Werder Bremen oli kuitenkin vahvempi yhteismaalein 6–4. 

Joulukuussa 2009 Marino sai potkut tehtävistään Udinesen päävalmentajana. Hänen tilalleen palkattiin Gianni De Biasi. De Biasi ei kuitenkaan onnistunut parantamaan Udinesen asetelmia Serie A:ssa ja helmikuun puolivälissä seura palkkasi Marinon takaisin päävalmentajaksi.  Marino pelasti seuran putoamiselta, mutta toukokuussa seura ilmoitti ettei hän jatka enää seuran päävalmentajana kauden jälkeen. 

Kesäkuun alussa 2010 Marino siirtyi odotetusti Parman päävalmentajaksi.  Kausi ei kuitenkaan sujunut odotusten mukaisesti ja Marino sai potkut huhtikuun alussa 2011 Parman majaillessa vasta sijalla 15, vain kaksi pistettä putoamisviivan yläpuolella. 

Jouluna 2011 Marino palasi valmennustehtäviin, kun Serie A:ssa kymmenentenä majaillut Genoa CFC ilmoitti palkanneensa hänet uudeksi päävalmentajakseen.  Marinon johdolla Genoa ei pelannut toivotulla tavalla, vaan vajosi sarjataulukossa kohti putoamisviivaa. Seurajohto erotti Marinon huhtikuun alussa 2012 Genoan ollessa sijalla 16. 

Kesäkuussa 2013 Marinosta tuli Serie B:hen pudonneen Pescaran päävalmentaja.  Hänet erotettiin helmikuussa 2014 ja saman vuoden kesällä hän siirtyi Vicenzan päävalmentajaksi. Marino valmensi Vicenzaa kaksi kautta Serie B:ssä, muttei onnistunut nostamaan seuraa liigatasolle. Kesäkuussa 2016 hän siirtyi Serie B:hen pudonneen Frosinonen päävalmentajaksi. Marinon johdolla Frosinone taisteli suorasta noususta takaisin Serie A:han, mutta joukkue putosi aivan kauden lopussa kärjestä sarjakarsintoihin. Karsinnoissa joukkue hävisi yllättäen Carpille ja Marino jätti tehtävänsä kauden jälkeen.

Lokakuussa 2017 Marinosta tuli Brescia Calcion päävalmentaja. Pesti päättyi potkuihin jo tammikuussa 2018.

Kesäkuussa 2018 Marinosta tuli Serie B:n Spezian päävalmentajana. Marinon johdolla Spezia eteni nousukarsintoihin, mutta putosi ensimmäisellä kierroksella. Kauden 2018/19 jälkeen Marino siirtyi Palermon päävalmentajaksi. Palermo pudotettiin talousvaikeuksien vuoksi Serie B:stä alasarjoihin, eikä Marino koskaan ehtinyt valmentaa Palermoa.

Tammikuussa 2020 Marinon ura jatkui Empolin päävalmentajana. Marino luotsasi Empolin kauden päätteeksi Serie B:n seitsemänneksi. Seura erotti hänet elokuussa 2020. Potkujensa jälkeisenä päivänä hänestä tuli SPALin päävalmentaja. Tämäkin pesti päättyi kuitenkin potkuihin vain puolisen vuotta myöhemmin, kun SPAL erotti hänet maaliskuussa 2021.

Lokakuussa 2021 Marinosta tuli Serie B:n häntäpäähän juuttuneen FC Crotonen päävalmentaja. Hän ei kuitenkaan saanut joukkueen peliä kulkemaan edeltäjäänsä paremmin, vaan Crotone voitti vain yhden seitsemästä ottelustaan Marinon alaisuudessa. Marino sai potkut jo joulukuun 2021 puolivälissä.

Lähteet
-------

1. ↑  Pasasen Bremen ja Eremenkon Dynamo Uefa cupin välieriin
2. ↑
3. ↑  Marino übernimmt von de Biasi
4. ↑  "Questi tre anni sono volati. Ho dato il massimo, sono in pace con me stesso"
5. ↑  Pasquale Marino al Parma - La presentazione ufficiale (Arkistoitu – Internet Archive)
6. ↑  Auch in Parma muss Trainer Pasquale Marino gehen
7. ↑  Official: Genoa sack coach Alberto Malesani and appoint Pasquale Marino as his successor
8. ↑  Marino muss gehen, Malesani ist zurück
9. ↑  Il Pescara ha scelto: il nuovo tecnicoè Pasquale Marino, addio Zeman (Arkistoitu – Internet Archive)
10. ↑  Pasquale Marino nommé à Frosinone
11. ↑  Frosinone, Pasquale Marino si è dimesso: "Troverò una soluzione col presidente"
12. ↑  Pasquale Marino è il nuovo allenatore delle rondinelle
13. ↑  Roberto Boscaglia nuovo allenatore del Brescia (Arkistoitu – Internet Archive)
14. ↑  Spezia, scelto il nuovo allenatore: ufficiale l'arrivo di Pasquale Marino
15. ↑  Official: Palermo hire Marino
16. ↑  Palermo relegated to Serie C over administrative irregularities
17. ↑  Empoli, altro cambio in panchina: via Muzzi, arriva Marino
18. ↑  Risolto il contratto di Pasquale Marino
19. ↑  PASQUALE MARINO È IL NUOVO ALLENATORE DELLA SPAL (Arkistoitu – Internet Archive)
20. ↑  PASQUALE MARINO SOLLEVATO DALL’INCARICO DI RESPONSABILE DELLA PRIMA SQUADRA SPAL (Arkistoitu – Internet Archive)
21. ↑  Modesto sollevato dall’incarico, Marino è il nuovo allenatore
22. ↑  Marino sollevato dall’incarico: Modesto torna in panchina

  


|  |  |  |
| --- | --- | --- |
| Edeltäjä:**Alberto MalesaniGianni De Biasi** | **Udinese Calcion päävalmentaja**2007–12/20092–5/2010 | Seuraaja:**Gianni De BiasiFrancesco Guidolin** |

|  |  |  |
| --- | --- | --- |
| Edeltäjä:**Francesco Guidolin** | **Parman päävalmentaja**2010–4/2011 | Seuraaja:**Franco Colomba** |

|  |  |  |
| --- | --- | --- |
| Edeltäjä:**Alberto Malesani** | **Genoan päävalmentaja**12/2011–4/2012 | Seuraaja:**Alberto Malesani** |

|  |  |  |
| --- | --- | --- |
| Edeltäjä:**Cristian Bucchi** | **Pescaran päävalmentaja**2013–2/2014 | Seuraaja:**Serse Cosmi** |

|  |  |  |
| --- | --- | --- |
| Edeltäjä:**Roberto Boscaglia** | **Brescian päävalmentaja**10/2017–1/2018 | Seuraaja:**Roberto Boscaglia** |

|  |  |  |
| --- | --- | --- |
| Edeltäjä:**Fabio Gallo** | **Spezian päävalmentaja**2018–2019 | Seuraaja:**Vincenzo Italiano** |